Ref.: 250DGC16042100001

A la Mesa del Parlament

Alícia Romero Llano, portaveu del Grup Parlamentari Socialistes i Units per Avançar, Assumpta Escarp Gibert, diputada del Grup Parlamentari Socialistes i Units per Avançar, David González Chanca, diputat del Grup Parlamentari Socialistes i Units per Avançar, d’acord amb el que estableixen els articles 167 i 168 del Reglament del Parlament, presenten la Proposta de resolució **sobre la reobertura del Centre d’Atenció Primària Fontetes a Cerdanyola del Vallès**, per tal que sigui substanciada davant la comissió corresponent, amb el text següent:

Exposició de motius

Amb l’inici de la pandèmia de la COVID-19, alguns dels Centres d’Atenció Primària de Cerdanyola del Vallès es van veure afectats per la reubicació de professionals sanitaris derivats a diferents hospitals, fet que va comportar canvis i reduccions dels serveis d’alguns centres de la ciutat.

En el cas del Centre d’Atenció Primària de les Fontetes, a Cerdanyola del Vallès, els veïns i veïnes han vist com s’han tancat, de moment de manera indefinida, totes les atencions presencials que es realitzaven a l’esmentat centre. Des de l’ICS i el Catsalut van informar de la necessitat de derivar personal a altres espais sanitaris, a banda d’argumentar algunes condicions arquitectòniques del CAP que no permeten establir les condicions bàsiques de salut per evitar contagis.

El CAP Fontetes es troba ubicat al barri de les Fontetes, un barri històric amb una densitat molt important de població i amb una mitjana d’edat elevada, el que suposa en l’actual moment de pandèmia un alt índex de població de risc. Una Zona que contempla un previsible augment de població amb la urbanització de més de 200 habitatges nous planificats pel 2022. Un barri que no pot permetre’s no tenir cobertes les funcions d’un CAP ni traslladar-se al centre on han derivat totes les atencions presencials, ubicat a més de 800 metres de la zona i amb una geografia complicada per permetre els desplaçaments a peu.

Atès que el CAP de les Fontetes va ser el primer Centre d’aquestes característiques amb el qual va comptar el municipi i que després de tants anys de treball pràcticament no ha patit canvis arquitectònics, fa evident la necessitat d’un nou projecte de reforma que pugui resoldre els principals problemes que presenta l’edifici, com son les barreres físiques per la mobilitat personal o l’únic accés d’entrada i sortida que existeix al centre.

Per aquests motius, el Grup Parlamentari Socialistes i Units per Avançar presenta la següent:

Proposta de resolució

El Parlament de Catalunya insta el Govern a:

1. Instar al Departament de Salut de la Generalitat de Catalunya la reobertura del Centre d’Atenció Primària de Fontetes de manera immediata.
2. Instar al Departament de Salut de la Generalitat de Catalunya a que garanteixi el retorn de l’assistència sanitària prestada abans de la pandèmia al barri de les Fontetes.
3. Instar al departament de Salut de la Generalitat de Catalunya a planificar les reformes necessàries per garantir l’accessibilitat i el millor funcionament de l’assistència sanitària presencial atenent al previsible creixement de població al barri.
4. Instar al departament de Salut de la Generalitat de Catalunya a ampliar els serveis sanitaris del Centre d’Atenció Primària Fontetes i a reforçar l’equip de professionals que hi treballen.

Palau del Parlament, 16 d’abril de 2021

Alícia Romero Llano Assumpta Escarp Gibert

Portaveu del GP PSC-Units Diputada del GP PSC-Units

David González Chanca

Diputat del GP PSC-Units